9
బిల్దదుకు యోబు బవాబు
1 అప్పుడు యోబు ఇలా జవాబిచ్చాడు:
2 “అవును, నీవు చెప్పేది సత్యమే అని నాకు తెలుసు.
అయితే మానవుడు దేవుని దృష్టిలో ఎలా నిర్దోషిగా ఉండగలడు?
3 ఒక మనిషి దేవునితో వాదించలేడు. దేవుడు వెయ్యి ప్రశ్నలు అడుగవచ్చు.
కానీ ఒక్కదానికి కూడా ఏ మనిషీ జవాబు యివ్వలేడు.
4 దేవుని జ్ఞానం లోతైనది, ఆయన శక్తి గొప్పది.
దేవునితో పోరాడిన ఏ మనిషీ బాధపడకుండా తప్పించుకోలేడు.
5 దేవుడు పర్వతాలను కదిలిస్తాడు. కాని వాటికి తెలియదు.
ఆయనకు కోపం వచ్చినప్పుడు పర్వతాలను తలక్రిందులు చేస్తాడు.
6 భూమిని కంపింప చేయటానికి దేవుడు భూకంపాలను పంపిస్తాడు.
భూమి పునాదులను దేవుడు కంపిపజేస్తాడు.
7 దేవుడు సూర్యునితో మాట్లాడి దానిని ఉదయించకుండా చేయగలడు.
ప్రకాశించకుండా, నక్షత్రాలకు ఆయన తాళం వేసి పెట్టగలడు.
8 దేవుడే ఆకాశాలను చేశాడు.
మహాసముద్ర తరంగాల మీద ఆయన నడుస్తాడు.
9 “స్వాతి, మృగశీర్షము, కృత్తిక అనేవాటిని చేసినవాడు ఆయనే.
దక్షిణ ఆకాశాన్ని దాటిపోయే గ్రహాలను ఆయన చేశాడు.
10 మనుష్యులు గ్రహించలేని ఆశ్చర్యకర కార్యాలను దేవుడు చేస్తాడు.
దేవుని మహా అద్భుతాలకు అంతం లేదు.
11 దేవుడు నన్ను దాటి వేళ్లేటప్పుడు నేను ఆయనను చూడలేను.
దేవుడు పక్కగా వెళ్లేటప్పుడు ఆయన గొప్పతనాన్ని నేను గ్రహించలేను.
12 దేవుడు దేనినై నా తీసివేస్తే,
ఏ ఒక్కరూ ఆయన్ని వారించలేరు.
‘ఏమిటి నీవు చేస్తున్నది?’
అని ఎవ్వరూ ఆయనతో అనలేరు.
13 దేవుడు తన కోపాన్ని తగ్గించుకోడు.
రాహాబు సహాయకులకు కూడా దేవుడంటే భయం.”
14 యోబు ఇంకా ఇలా చెప్పాడు: “కనుక నేను దేవునితో వాదించలేను.
ఆయనతో వాదించేందుకు నేను వాడాల్సిన మాటలు నాకు తెలియవు.
15 యోబు అనే నేను నిర్దోషిని. కానీ ఆయనకు నేను జవాబు ఇవ్వలేను.
నా న్యాయమూర్తిని (దేవుని) ప్రాధేయపడడం మాత్రమే నేను చేయగలిగింది అంతా.
16 ఒకవేళ నేను ఆయనకు మొరపెట్టినా, ఆయన జవాబిచ్చినా,
దేవుడు నా ప్రార్థన విన్నాడని నేను నమ్మను.
17 నన్ను అణచివేయటానికి దేవుడు తుఫానులు పంపిస్తాడు.
ఏ కారణం లేకుండానే ఆయన నాకు ఇంకా ఎక్కువ గాయాలు కలిగిస్తాడు.
18 దేవుడు నన్ను మళ్లీ శ్వాస పీల్చనీయడు.
ఆయన నన్ను ఇంకా ఎక్కువ కష్టపెడతాడు.
19 నేను దేవుణ్ణి ఓడించలేను.
దేవుడు శక్తిమంతుడు.
దేవుని న్యాయస్థానానికి వెళ్లి నాకు న్యాయం చేకూర్చేటట్టు నేను చేయలేను.
దేవుణ్ణి న్యాయస్థానానికి రమ్మని ఆయనను ఎవరు బలవంతం చేస్తారు?
20 యోబు అనే నేను నిర్దోషిని, కాని నేను చెప్పే మాటలు నేను దోషిలా కనబడేటట్టు చేస్తాయి.
కనుక, నేను నిర్దోషిని, కాని నా నోరు నేను దోషిని అని ప్రకటిస్తుంది.
21 నేను నిర్దోషిని, కాని నన్ను గూర్చి నేను లక్ష్య పెట్టను.
నా సోంత జీవితం నాకు అసహ్యం.
22 జీవితం ఎప్పుడూ ఒకేలా ఉంటుంది.
కనుక ‘దేవుడు నిర్దోషులను, దుర్మార్గులను కూడా నాశనం చేస్తాడు’ అని నేను తలస్తాను.
23 ఏదో ఒక దారుణం జరిగి ఒక నిర్దోషి అకస్మాత్తుగా చనిపోయినప్పుడు అతని శ్రమను చూసి దేవుడు నవ్వుతాడు.
24 భూమిని దుర్మార్గుడు చేజిక్కించుకున్నప్పుడు దేవుడు న్యాయమూర్తులను గుడ్డివాళ్లను చేస్తాడా?
ఇది దేవుడు చేయకపోతే ఇంకెవరు చేశారు?
25 “పరుగెత్తేవాని కంటె వేగంగా నా రోజులు గడిచి పోయాయి.
నా రోజులు ఎగిరిపోతున్నాయి, వాటిలో సంతోషం లేదు.
26 జమ్ము పడవలు పోయేలా నా రోజులు వేగంగా పోతున్నాయి.
పక్షిరాజులు తాము పట్టుకొన్న జంతువుల మీదికి దూసుకు వచ్చినట్టుగా నా రోజులు వేగంగా గడిచి పోతున్నాయి.
27 “నేను ఆరోపణలు చేయను,
‘నేను నా బాధ మరచిపోతాను, నా ముఖం మార్చుకొని, నవ్వుతూ ఉంటాను’ అని ఒక వేళ నేను చెప్పినా,
28 నాకు నా శ్రమ అంతటిని గూర్చి ఇంకా భయమే.
ఎందుకంటే నేను దోషిని అని దేవుడు ఇంకా చెబుతున్నాడని నాకు తెలుసు గనుక.
29 నేను దోషిని అని ఇది వరకే తీర్పు తీర్చబడింది.
కనుక నేను ఇంకా ఎందుకు వ్రయత్నిస్తూ ఉండాలి. పోనీ దానిని, ‘మర్చిపో’ అని అంటాను నేను.
30 మంచుతో నన్ను నేను కడుగుకొన్నా,
సబ్బుతో నేను నా చేతులు కడుగుకొన్నా
31 దేవుడు నన్ను చావు గోతిలొ* పడవేస్తాడు.
అప్పుడు నా వస్త్రాలే నన్ను ద్వేషిస్తాయి.
32 దేవుడు నాలా మనిషి కాడు. అందుకే నేను ఆయనకు జవాబు ఇవ్వలేను.
న్యాయస్థానంలో మేము ఒకరి నొకరం కలుసుకొలేం.
33 మాకు మధ్య నిలబడేందుకు ఎవరైనా ఉంటే బాగుండును.
మా ఇద్దరికీ న్యాయంగా తీర్పు తీర్చేవారు ఎవరైనా ఉంటే బాగుండును.
34 దేవుని శిక్షా దండాన్ని తీసువేసుకొనే వారు ఎవరైనా ఉంటే బాగుండును.
అప్పుడు దేవుడు నన్ను ఇంకెంత మాత్రము భయపెట్టడు.
35 అప్పుడు నేను దేవునికి భయపడకుండా నేను చెప్పదలచుకొన్నది చెప్పగలుగుతాను.
కానీ ఇప్పుడు నేను అలా చేయలేను.
* 9:31 చావు గోతి అక్షరాల గోరి.