2
1 చేప కడుపులో ఉన్నంతకాలం యోనా తన దేవుడైన యెహోవాను ప్రార్థించాడు. యోనా ఇలా అన్నాడు:
2 “నేను తీవ్రమైన కష్టంలో ఉన్నాను.
నేను యెహోవా సహాయం అర్థించాను.
ఆయన నా ప్రార్థన ఆలకించాడు!
నేను పాతాళపు లోతుల్లో ఉన్నాను.
యెహోవా, నేను నీకు మొరపెట్టుకొనగా
నీవు నా మొరాలకించావు!
3 “నీవు నన్ను సముద్రంలోకి విసరివేశావు.
తీవ్రమైన నీ అలలు నన్ను ముంచెత్తాయి.
నేనీ అగాధ సముద్రం లోతులదాకా పోయాను.
నా చుట్టూ జల ప్రళయం.
4 ‘ఇక నేను చుడలేని స్థలానికి తోయబడ్డాను’ అని అనుకున్నాను.
కాని సహాయం కొరకు నేను నీ పవిత్ర ఆలయం వైపు చూస్తూనే ఉన్నాను.
5 “సముద్రజలం నన్ను ముంచి వేసింది.
నీరు నా నోటిని మూసివేసింది,
నేను శ్వాస పీల్చు కోలేకుండా ఉన్నాను.
ఈ సముద్రపు లోతులలోకి నేను వెళ్లాను.
సముద్రపు మొక్కలు నా తలకు చుట్టుకున్నాయి.
6 పర్వతాల పునాదులున్న చోట,
సముద్రపు అట్టడుగున నేను ఉన్నాను.
ఈ చెరలో నేను శాశ్వతంగా మూయబడి ఉన్నాననుకున్నాను.
కానీ నా దేవుడైన యెహోవా నన్ను నా సమాధి నుండి బయటకు లేపాడు!
ఓ నా దేవా, నీవు నాకు మళ్లీ ప్రాణం పోశావు!
7 “నా ఆత్మ నిరాశ చెందింది,
అప్పుడు నేను యెహోవాను తలచుకొన్నాను.
యెహోవా, నిన్ను నేను ప్రార్థించాను.
నీ పవిత్రాలయంలో నీవు నా ప్రార్థనలు విన్నావు.
8 “కొంతమంది ప్రజలు పనికిరాని విగ్రహాలను పూజిస్తారు.
కానీ ఆ విగ్రహాలు వారికి ఎన్నడూ సహాయం చేయలేవు.
9 యెహోవా నుండి మాత్రమే రక్షణ లభిస్తుంది!
యెహోవా, నీకు నేను బలులు అర్పిస్తాను.
నీకు కృతజ్ఞతాస్తుతులు చెల్లిస్తాను.
నీకు నేను ప్రత్యేక మొక్కులు మొక్కుతాను.
నా మొక్కుబడులు నేను చెల్లిస్తాను.”
10 అప్పుడు యెహోవా చేపతో మాట్లాడాడు. తరువాత ఆ చేప తన కడుపులో ఉన్న యోనాను పొడిగా ఉన్న నేలమీదకు కక్కివేసింది.