19
1 దేవుడు నాకు ఈ విధంగా చెప్పాడు: “ఇశ్రాయేలు నాయకులను గురించి నీవు ఈ విషాద గీతం ఆలపించాలి:
2 “ ‘నీ తల్లి ఆడసింహంలా,
మగసింహాల మధ్య పడుకొని ఉంది.
ఆమె యౌవ్వనంలో ఉన్న మగ సింహాలతో పడుకొని ఉంది.
దానికి చాలా మంది పిల్లలున్నారు.
3 ఆ సింహపు పిల్లల్లో ఒకటి లేచింది.
అది బలమైన యువ సింహంలా తయారయ్యింది.
అది తన ఆహారాన్ని వేటాడం నేర్చుకుంది.
అది ఒక మనుష్యుని తినేసింది.
4 “ ‘అది గర్జించటం ప్రజలు విన్నారు.
తాము పన్నిన బోనులో దానిని పట్టుకున్నారు!
దాని నోటికి గాలం తగిలించారు.
వారా కొదమ సింహాన్ని ఈజిప్టుకు తీసుకొని వెళ్లారు.
5 “ ‘తల్లి తన యువసింహం నాయకత్వం వహిస్తుందనుకుంది.
కాని ఆమె ఆశలు అడియాశలయ్యాయి.
అందువల్ల ఆమె తన పిల్లల్లో మరో దానిని తీసుకుంది.
దానిని యువ సింహంలా తీర్చిదిద్దింది.
6 అది పెద్ద సింహాలతో కలిసి వేటకెళ్లింది.
అది భయంకర సింహంలా తయారయ్యింది.
అది తన ఆహారం వేటాడ నేర్చుకుంది.
అది ఒక మనుష్యుని చంపి తినివేసింది.
7 ఆది రాజభవనాల మీద దాడి చేసింది. అది నగరాలను నాశనం చేసింది.
దాని గర్జన విన్న ప్రతివాడూ నోట మాట లేక నివ్వెరపోయాడు.
8 అప్పుడు తనచుట్టూ నివసిస్తున్నవారు దానికైవలపన్నారు.
అది వారి వలలో చిక్కిపోయింది.
9 వారు దానికి కొక్కీలు వేసి బంధించారు.
వారు దానిని తమ బోనులో ఇరికించారు.
వారు దానిని బబులోను రాజు వద్దకు తీసుకొని పోయారు.
అందువల్ల ఇశ్రాయేలు పర్వతాలలో
ఇప్పుడు మీరు గర్జన వినలేరు.
10 “ ‘మీ తల్లి నీటి పక్క
నాటిన ద్రాక్షాలతలాంటిది.
దానికి నీరు పుష్కలంగా ఉంది.
అది చాలా ఫలభరితమైన దళమైన ద్రాక్షా తీగలతో పెరిగింది.
11 ఆ పిమ్మట దానికి కొన్ని పెద్ద కొమ్మలు పెరిగాయి.
అవి కొన్ని చేతికర్రల్లా ఉన్నాయి.
ఆ కొమ్మ ఒక రాజదండాల్లా ఉన్నాయి.
ఆ ద్రాక్షాలత అలా, అలా పొడుగ్గా,
చాలా కొమ్మలతో మేఘాలను అంటేలా పెరిగింది.
12 కాని ఆ ద్రాక్షా చెట్టు వేర్లతో పెరికివేయబడి,
నేలమీద కూల్చి వేయబడింది.
తూర్పుదిక్కు వేడిగాడ్పులు వీయగా దాని పండ్లు ఎండి పోయాయి.
దాని పెద్ద కొమ్మలు విరిగి పోయాయి. అవి అగ్నిలో వేయబడ్డాయి.
13 “ ‘ఇప్పుడా ద్రాక్ష మొక్క ఎడారిలో నాటబడింది.
అది నీరులేక, దాహం పుట్టంచే ప్రాంతం.
14 దాని పెద్ద కొమ్మ నుండి నిప్పు చెలరేగింది.
నిప్పు దాని రెమ్మలను, పండ్లను నాశనం చేసింది.
అందుచే బలమైన చేతికర్రాలేదు;
రాజదండమూ లేదు’
ఇది ఒక విషాద గీతం. అది వినాశనాన్ని గూర్చిపాడబడింది.”